Herontdek jou seksualiteit (en nee, dit gaan nie net oor genitalieë nie)
Herontdek jou seksualiteit (en nee, dit gaan nie net oor ...
LAAT DIE TANNIE VIR JOU WYS
Leán Bakker se reis van kontemporêre danser tot by een van Suid-Afrika se voorste seksualiteitsbegeleiers loop deur haar eie diepsinnige spirituele en seksuele ontwaking kort voor haar 50ste verjaardag, vertel sy aan ANNELIESE BURGESS.
Artikel 3 van 29
SY sit in haar mooi wit woonkamer met 'n uitsig oor die see. Die laatmiddagson stroom in deur die vensters en baai Leán Bakker in 'n sagte lig. Die topaas-ring aan haar regterhand flits soos sy praat, haar gespierde danserskouers gemaklik teruggegooi in 'n blou leunstoel.
"Voor ons begin, wil ek iets uitklaar," sê Leán. " Ek voel soms asof ek in 'n leeukuil sit. Met seksualiteit is daar baie positiewe energie, maar daar is ook baie skaamte en baie perversie. Dit is iets waarmee ek elke dag deal, so vir my is dit is ongelooflik belangrik hoe my werk uitgebeeld word. Ek dink die kerk het grootliks bygedra om seks te shame, en toe het dit ondergronds gegaan, en nou maak dit mense ongemaklik as mens openlik daaroor praat."